Diari Oficial de la Generalitat Valenciana


Sumari del DOGV 6805, del 27-06-2012 (2012/5766)

Notificació de la sentència dictada en el juí ordinari número 1007/2010.
------------------------------------------------------------------------

### Dades del document

Número de DOGV
:   6805

Data del DOGV
:   27-06-2012

Secció del DOGV
:   IV. ADMINISTRACIÓ DE JUSTÍCIA

Número del document
:   2012/5766


Organisme emissor
:   Jutjat de Primera Instància Número 7 de València

Tipus de document
:   Edicte

Notificació de la sentència dictada en el juí ordinari número 1007/2010. [2012/5766]  
Procediment ordinari 001007/2010  
De: Provisiones de Madera de Construcción, SL.  
Procurador: Bernardo Borrás Hervás.  
Contra: Estructuras Armades Levantines, SLU.  
En este procediment ordinari 1007/10, seguit a instàncies de Provisiones de Madera de Construcción, SL, contra Estructuras Armades Levantines, SLU, s'ha dictat la sentència que, literalment, diu així:  
  
«Sentència  
València, 13 de desembre de 2010  
María Cecilia Torregrosa Quesada, magistrada jutgessa del Jutjat de Primera Instància número 7 de València, he vist estes actuacions de juí ordinari número 1007/2010-C, seguides davant d'este Jutjat a instàncies de Provisiones de Madera de Construcción, SL, amb CIF M13176474, representada pel procurador Bernardo Borrás Hervás i assistida per la lletrada senyora Pastor Rodríguez, contra Estructuras Armades Levantines, SLU, amb CIF B44818908, per tal de reclamar 16.427,37 euros, i sobre la base dels següents  
Antecedents de fet  
Primer. Que el procurador esmentat, en la representació que exercix, va formular una demanda sobre juí declaratiu ordinari, contra la demandada mencionada, a fi de reclamar 16.427,37 euros, que esta li deu en virtut de les relacions comercials entaulades entre les parts. I després d'exposar els fonaments de dret que hi va estimar aplicables, va acabar sol·licitant que al seu dia es dictara una sentència per la qual s'estimara la demanda, a la qual adjuntava els documents justificatius de la seua pretensió.  
Segon. Una vegada admesa a tràmit la demanda, es va ordenar citar el demandat durant el termini de 20 dies, a fi que compareguera en les actuacions, contestara a la demanda i, si pertocava, formulara la reconvenció, amb l'advertència que, si no ho feia, seria declarat en rebel·lia, i el procediment seguiria el seu curs. La part demandada no va comparéixer en les actuacions dins del termini concedit i va ser declarada en rebel·lia.  
Tercer. Es van convocar les parts a l'audiència prèvia establida en l'article 414 de la Llei d'Enjudiciament Civil, que es va celebrar amb l'assistència de la part demandant, que després de ratificar la seua demanda va sol·licitar la recepció de juí a prova.  
Va ser rebut el juí a prova i la part actora en va proposar la documental.  
Este mitjà de prova va ser admés i declarat pertinent i atés que s'havien aportat els documents a les actuacions, estes no van ser impugnades i van quedar vistes per a sentència, sense necessitat d'un juí, d'acord amb el que establix l'article 429.8 de la Llei d'Enjudiciament Civil.  
Quart. Que en la tramitació d'este juí s'han observat totes les prescripcions legals vigents.  
Fonaments de dret  
Primer. La part demandant en este procediment exercix una acció per tal de reclamar una quantitat que afirma que li deu l'entitat demandada, derivada de les relacions comercials entaulades entre les parts i en virtut de les quals la mercantil demandant, dedicada a la compravenda de materials de fusta per a obra i construcció, va subministrar a la mercantil demandada una sèrie de materials per a diverses obres que esta estava construint per l'import de 16.427,37 euros, que no van ser pagats. Per això, atés que havien resultat infructuoses les gestions extrajudicials encaminades al cobrament del deute, l'entitat actora reclama en este juí l'import dels materials venuts.  
  
La part demandada no va comparéixer en les actuacions i va ser declarada en rebel·lia.  
Segon. Ja que la part demandada en este procediment ha sigut declarat en rebel·lia, i atés que la rebel·lia és una situació processal que no implica la conformitat amb les pretensions de la part actora (art. 496.2 de la LEC), subsistix, en esta, l'obligació de provar l'acció plantejada, ja que, conforme a l'article 217.2 del text esmentat, correspon a l'actor la càrrega de provar la certesa dels fets dels quals ordinàriament es desprenga, segons les normes jurídiques que hi siguen aplicables, l'efecte jurídic corresponent a les pretensions de la demanda; i així ho ha fet.  
  
En efecte, la demandant va aportar a les actuacions documents que es van adjuntar a la demanda, amb els números 1 a 5, factures, i com a documents números 6 a 8, albarans, que acrediten les relacions comercials entaulades per les parts, així com l'import del deute que no va ser pagat per la mercantil demandada; i havien resultat infructuoses les gestions extrajudicials encaminades al cobrament del deute (documents números 11 i 12).  
En vista de la documental aportada, no impugnada per la contrapart, i atesa la seua situació de rebel·lia, queda acreditada l'existència del deute en favor del demandant i assumit pel demandat en l'import reclamat en la demanda; tot això sense que, a instàncies d'este últim, s'haja practicat cap prova acreditativa de l'extinció de la seua obligació de pagament, tal com li corresponia segons els principis generals reguladors del repartiment de la càrrega probatòria establits en l'article 217 de la Llei d'Enjudiciament Civil.  
Per tot això, atés que ha quedat acreditada la certesa del deute, pertoca estimar íntegrament la demanda, seguint entre altres els articles 1088, 1091, 1254, 1255, 1258 del Codi Civil, en relació amb els articles 50, 342 i concordants del Codi de Comerç.  
Tercer. D'acord amb el que disposen els articles 1100, 1108 del Codi Civil i 576 de la Llei d'Enjudiciament Civil, cal condemnar la part demandada a pagar l'interés legal de la quantitat esmentada des de la data de presentació de la demanda fins a fer-ne el pagament complet.  
Quart. Segons el que disposa l'article 394.1 de la Llei d'Enjudiciament Civil, les costes processals han de ser pagades per la part demandada ja que s'ha produït l'estimació íntegra de la demanda.  
  
Vistos els preceptes esmentats i tots altres que hi són aplicables,  
Dispose  
Estime la demanda formulada per Provisiones de Madera de Construcción, SL, representat pel procurador Bernardo Borrás Hervás, i condemne Estructuras Armades Levantines, SLU, una vegada siga ferma esta sentència, a pagar al demandant la suma de 16.427,37 euros de principal i a pagar els interessos convinguts o, si no hi ha un conveni, els legals d'esta quantitat des de la interpel·lació judicial i, a més, el condemne a les costes del juí. Porteu un certificat d'esta sentència a les actuacions i incloeu la sentència en el llibre de sentències.  
  
Contra esta resolució es pot interposar un recurs d'apel·lació davant de l'Audiència Provincial de València (art. 455 LECn). El recurs s'ha de preparar mitjançant un escrit que cal presentar en este Jutjat, dins del termini de cinc dies hàbils comptador des de l'endemà de la notificació, que es limite a esmentar la resolució objecte d'apel·lació i on es manifeste la voluntat de recórrer-hi, i amb la indicació dels pronunciaments que s'impugnen (art. 457 LECn). No s'admetrà el recurs si quan el prepara la part no acredita que ha consignat en l'entitat Banesto, i en el compte de depòsits i consignacions d'este Jutjat i procediment, la suma de 50 euros, indicant en "Concepte en què es realitza" "Recurs 02 civil-apel·lació", conforme establix la disposició addicional quinzena de la Llei Orgànica del Poder Judicial, introduïda per la Llei Orgànica 1/2009 de 3 de novembre.  
Esta és la meua sentència, que, jutjant en esta instància, pronuncie, mane i firme.  
La sentència anterior ha sigut donada, llegida i publicada pel magistrat jutge que la subscriu, mentres celebrava audiència pública el dia de hui, amb la meua assistència. En done fe».  
I atés que el demandat, Estructuras Armades Levantines, SLU, es troba en parador ignorat, expedisc este edicte a fi que li valga de notificació de forma deguda.  
  
València, 6 de juny de 2011.- El secretari judicial: Ricardo Alonso Gurrea.